ปัจจัยชั่วคราวหนุนสินเชื่อ รายย่อยเดือน ก.พ. 2562 โต
ศูนย์วิจัยกสิกรไทยสรุปข้อมูลสินเชื่อ เงินฝาก และสภาพคล่อง ของธนาคารพาณิชย์ไทย 14 แห่ง ณ สิ้นเดือน ก.พ. 2562
27 มี.ค. 2562

โดย...ศูนย์วิจัยกสิกรไทย
ศูนย์วิจัยกสิกรไทยสรุปข้อมูลสินเชื่อ เงินฝาก และสภาพคล่อง ของธนาคารพาณิชย์ไทย 14 แห่ง ณ สิ้นเดือน ก.พ. 2562 จากเอกสารรายการย่อแสดงสินทรัพย์และหนี้สิน (ธ.พ.1.1) โดยมีสาระสำคัญคือ
สินเชื่อสุทธิในเดือน ก.พ. 2562 กลับมาเร่งตัวขึ้นจากแรงหนุนของ สินเชื่อรายย่อยหลัก ทั้งสินเชื่อบ้านและสินเชื่อเช่าซื้อรถ ตามอุปสงค์ที่เร่งตัวจากปัจจัยชั่วคราว กล่าวคือ การเร่งโอนบ้านก่อนมาตรการสินเชื่อใหม่มีผลในวันที่ 1 เม.ย. 2562  และยอดขายรถที่คาดว่ายังมีการทยอยส่งมอบรถต่อเนื่องจากช่วงปลายปีที่แล้ว
สำหรับสินเชื่อที่ไม่มีหลักประกันในภาพรวมยังถูกฉุดรั้งจากการชำระคืนหนี้ ส่งผลให้ภาพรวมสินเชื่อสุทธิในเดือนนี้ ปรับตัวเพิ่มขึ้น 3 หมื่นล้านบาท หรือ 0.26% จากเดือนก่อน ขณะที่สินเชื่อภาคธุรกิจและเอสเอ็มอี ปรับตัวเพิ่มขึ้นเล็กน้อยในบางธนาคาร
อย่างไรก็ดี เมื่อเทียบกับสิ้นปีก่อนสินเชื่อสุทธิยังหดตัวลง 3 หมื่นล้านบาท โดยส่วนหนึ่งเป็นผลจากภาค ธุรกิจเอกชนระดมทุนทางตรงด้วย การออกหุ้นกู้ใหม่กว่า 1 แสนล้านบาทในช่วง 2 เดือนแรกของปี ซึ่งในจำนวนนี้แม้จะเป็นการออกเพื่อทดแทนหุ้นกู้เดิมที่ครบกำหนดชำระ แต่มีจำนวนกว่า 2.5 หมื่นล้านบาทที่ใช้เพื่อ ชำระคืนหนี้สถาบันการเงินและขยาย ธุรกิจ




ด้านเงินฝากในเดือน ก.พ. 2562 ขยับขึ้นในจำนวนที่สูงกว่าสินเชื่อ แต่ยังไม่สะท้อนการแข่งขันด้านราคา เนื่องจากในเดือนนี้มีเพียงธนาคารบางแห่งเท่านั้นที่ออกแคมเปญเงินฝากพิเศษใหม่ ประกอบกับยอดเงินฝากที่เพิ่มขึ้นเป็นการเพิ่มของบัญชีเงินฝากออมทรัพย์และกระแสรายวัน ซึ่งส่งผลให้ภาพรวมเงินฝากในเดือนนี้ปรับตัวเพิ่มขึ้น 4.66 หมื่นล้านบาท หรือ 0.37% จากเดือนก่อน
แม้ว่าจะมีเงินฝากของธนาคารขนาดใหญ่บางแห่งที่ลดลงตามการครบกำหนดของบัญชีเงินฝากประจำ โดยการแข่งขันด้านราคาที่ยังไม่เกิดขึ้นนี้สอดคล้องกับทิศทางการส่งสัญญาณของธนาคารแห่งประเทศไทย (ธปท.) ที่ลดทอนน้ำหนักการดำเนินนโยบายการเงินที่เคร่งครัด เพื่อรอความชัดเจนของปัจจัยทางเศรษฐกิจต่างๆ ซึ่งรวมถึงตัวแปรด้านสถานการณ์การเมือง
ทิศทางสภาพคล่องของธนาคารพาณิชย์ไทย คาดว่าจะยังผ่อนคลายในช่วงครึ่งแรกของปีนี้ ท่ามกลางความไม่แน่นอนจากปัจจัยต่างประเทศและปัจจัยในประเทศหลังการเลือกตั้ง ซึ่งคงจะมีความชัดเจนมากขึ้นในช่วงปลายไตรมาส 2 ทำให้แนวโน้มความต้องการสินเชื่อในระยะ 2-3 เดือนข้างหน้า คงอยู่ในสถานะประคองตัวและไม่เห็นการเร่งขึ้นอย่างหวือหวา
นอกจากนี้ ยังมีปัจจัยเรื่องการ ส่งออกที่ชะลอตัว ซึ่งส่งผลสะท้อน ถึงสินเชื่อเพื่อการส่งออกบางประเภทให้ชะลอตัวลงตาม ตลอดจนถึง ภาคธุรกิจมีทางเลือกในการระดมทุน มากขึ้น